গণপ্রজাতন্ত্রী বাংলাদেশ সরকারের শিক্ষা মন্ত্রণালয়ের অনুদানে ঢাকায় বিশ্বসাহিত্য কেন্দ্রের একটি ৫৭,০০০ বর্গফুট বিশিষ্ট নয় তলা ভবন নির্মিত হয়েছে। বিশ্বসাহিত্য কেন্দ্রের বিভিন্ন কর্মসূচিকে দেশব্যাপী ছড়িয়ে দেবার পাশাপাশি কেন্দ্রের যাবতীয় কর্মকান্ডকে কেন্দ্রীয়ভাবে সমন্বয় ও পরিচালনা করা ও দেশের যাবতীয় সাংস্কৃতিক কর্মকান্ডের একটি কার্যকর প্রাণকেন্দ্র হিশেবে ভবনটিকে প্রতিষ্ঠিত করার কার্যক্রম পূর্ণদ্যমে চলমান রয়েছে। নিরন্তর সাংস্কৃতিক কর্মসূচি ও কর্মকান্ড এবং সংস্কৃতি জগতের সক্রিয় ব্যক্তিদের নিয়মিত পদপাতে কেন্দ্রটি মুখর ও প্রাণচঞ্চল হয়ে উঠছে। ভবনটিতে রয়েছে বহুবিধ শিক্ষা ও সাংস্কৃতিক কর্মকান্ডের সুযোগ: দুই লক্ষেরও বেশি সুনির্বাচিত বই সমৃদ্ধ লাইব্রেরি, চিত্রশালা, অডিটরিয়াম, সম্মেলন কক্ষ, বিশ্বের শ্রেষ্ঠ সংগীত ও চলচ্চিত্র সমৃদ্ধ আর্কাইভ, অতিথি কক্ষ, বই বিক্রয় কেন্দ্র, ক্যাফেটেরিয়াসহ বেশকিছু শ্রেণিকক্ষ ও অফিসের জন্য ব্যবহার্য এলাকা।